Աննա Կուռնիկովա

**Աննա Կուռնիկովա** (, ), ռուսաստանցի նախկին թենիստստուհի և ֆոտոմոդել, աշխարհի նախկին թիվ մեկ թենիսիստուհի զուգախաղերում (միակ ռուսաստանցին, ով արժանացել է այդ նվաճմանը), այժմ նաև ԱՄՆ քաղաքացուհի։ Ավստրալիայի բաց առաջնության կրկնակի հաղթող զուգախաղերում (երկուսն էլ Մարտինա Հինգիսի հետ)։.

Ռուսաստանի պատմության մեջ Օլիմպիական խաղերի ամենաերիտասարդ մասնակցուհին (բոլոր մարզաձևերում), 1996 թվականի Ատլանտայի Օլիմպիական խաղերում նրա նորամուտի պահին Աննան 15 տարեկան և 47 օրական էր։

## Կենսագրություն
[225px|մինի|ձախից|Աննա Կուրնիկովան [2002 թվականին]]
Աննա Կուրնիկովան ծնվել է 1981 թվականի հունիսի 7-ին Մոսկվայում, սպորտային ընտանիքում։ Հայրը՝ Սերգեյ Կուրնիկով (ծնված 1961 թվականին), զբաղվում էր հունա-հռոմեական ըմբշամարտով, արժանացել է դոկտորական աստիճանի և դասավանդել է Մոսկվայի սպորտի և ֆիզիկական կուլտուրայի համալսարանում, իսկ մայրը՝ Ալլան, թենիսի մարզիչ էր։ 5 տարեկանից Աննան լրջորեն սկսում է զբաղվել թենիսով, որպես Ամանորյա նվեր ստանալով թենիսի ռակետ, սկզբում Սոկոլնիկիում, իսկ այնուհետև «Սպարտակ» թենիսի ակումբում, մարզիչ Լարիսա Պրեոբրաժենսկայաի մոտ։

«Ես վեց տարեկանից խաղում էի շաբաթը երկու անգամ։ Դա մանկական ծրագիր էր և դա ուղղակի հաճույքի համար էր։ Իմ ծնողները չգիտեին, որ ես պատրաստվում եմ պրոֆեսիոնալ խաղալ, նրանք ուղղակի ցանկանում էին, որ ես ինչ-որ բան անեմ, քանի որ ես ունեի շատ լիցք։ Դա տեղի ունեցավ այն ժամանակ, երբ ես սկսեցի լավ խաղալ յոթ տարեկանում, երբ ես գնացի մասնագիտական ակադեմիա։ Ես գնում էի դպրոց, իսկ այնուհետև իմ ծնողները ինձ տանում էին ակումբ և ես մնացած ժամանակը անց էի կացնում այնտեղ, ուղղակի ուրախանում էի երեխաների հետ»։

1989 թվականին Աննան սկսում է հայտնվել պատանեկան մրցաշարերում և հաջորդ տարի արժանանում է թենիսի «հետախույզների» ուշադրությանը։ 10 տարեկան հասակում Կուրնիկովային կրթաթոշակ է առաջարկվում է Նիկ Բոլետիերիի հանրահայտ թենիսի ակադեմիայում, որը գտնվում էր Բրադենտոնում, Ֆլորիդա նահանգ, ԱՄՆ։

1994 թվականին կուրնիկովան դառնում է մինչև 14 տարեկանների ոչպաշտոնական աշխարհի առաջնության հաղթողը։ 1995 թվականին, «Orange Bowl»-ում, եվրոպական առաջնություններում և պատանիների Իտալիայի բաց առաջնություններում հաղթանակներից հետո, նա դառնում է ITF չեմպիոնուհի պատանիների շրջանում։ 1995 թվականի վերջին կուրնիկովան դառնում է № 1 պատանիների դասակարգման աղյուսակում։

Աննան ունի կրտսեր եղբայր՝ Ալան։

2010 թվականի սեպտեմբերին Աննա Կուրնիկովան ստանում է ամերիկյան քաղաքացիություն։ Այդ մասին նա պատմում է «Maxim» ամսագրին տված հարցազրույցում, որը հրապարակվում է ամսագրի հոկտեմբերյան համարում։ Ինչպես խոստովանում է Կուրնիկովան, նա միշտ իրեն զգացել է կիսով չավ ռուս, կիսով չափ ամերիկուհի և նրա համար կարևոր չէր, ունի նա անձնագիր, թե չէ։ Սակայն, սկսելով աշխատել այն կազմակերպությունների հետ, որոնք օգնում են արտասահմանում գտնվող ամերիկյան ռազմական բազաների զինվորներին, նա որոշում է, որ ԱՄՆ քաղաքացիություն ստանալը «հաջորդ տրամաբանական քայլն է»։

## Թենիսի պրոֆեսիոնալ կարիերա
### 1994-1997 թվականներ։ Վաղ տարիներ և բեկում
1994 թվականին Կուրնիկովան իրավունք է ստանում մասնակցելու Մոսկվայի ITF մրցաշարին, որտեղ պարտություն է կրում երրորդը դասակարգված Սաբինա Ապելմանսից։

14 տարեկան հասակում Կուրնիկովան դառնում է պրոֆեսիոնալ թենիսիստուհի (1995 թվական)։ Աննան Ռուսաստանի հավաքականի կազմում մասնակցում է Ֆեդերացիայի Գավաթի խաղարկությանը և դառնում է ամենաերիտասարդ մարզուհին, ով մասնակցություն է ունեցել և հաղթել։ Նույն թվականին նա հաղթանակ է տանում ամենավարկանիշային պատանեկան մրցաշարերից մեկում՝ «Orange Bowl», ավագ տարիքային դասակարգում (մինչև 18 տարեկան)։ Նա հաղթանակներ է տանում Միչիգան նահանգի Միդլենդի և Իլինոյս նահանգի Ռոկֆորդի ITF պատանեկան մրցաշարերում։ 1995 թվականին մասնակցություն է ունենում Ուիմբլդոնի աղջիկների զուգախաղերի մրցաշարում, Ալեքսանդրա Օլսաի հետ և պարտություն են կրում Մերեդիթ ՄակԳրատ և Լարիսա Նեյլանդ զույգից։

1996 թվականին նա սկսում է խաղալ նոր մարզիչի ղեկավարությամբ՝ Էդ Նագել։ 1996 թվականին Կուրնիկովան ճանաչվում է WTA լավագույն նորեկ։ Այդ նույն թվականին 15-ամյա Աննան պարտություն է կրում ԱՄՆ բաց առաջնության չորրորդ շրջանում, անվանի Շտեֆֆի Գրաֆից, ով դառնում է մրցաշարի հաղթող։ Այդ մրցաշարից հետո Կուրնիկովայի վարկանիշը դասակարգման աղյուսակի 144-րդ հորիզոնականից թռչում է 69-րդ հորիզոնական։ 1996 թվականին Աննան Ռուսաստանի հավաքականի կազմում մասնակցում է Ատլանտայի Օլիմպիական մրցաշարին։

Կուրնիկովան 1997 թվականի Ավստրալիայի բաց առաջնությունը սկսում է միջազգային դասակարգման աղյուսակի 67-րդ հորիզոնականում, որտեղ նա առաջին շրջանում զիջում է դասակարգման աղյուսակի 12-րդ համար Ամանդա Կյոտցերին։ Իտալիայի բաց առաջնությունում Աննան հասնում է երկրորդ շրջան, որտեղ զիջում է նույն Ամանդա Կյոտցերին։ Այնուամենայնիվ, այդ մրցաշարում նա Ելենա Լիխովցևայի հետ հասնում է մինչև զուգախաղերի կիսաեզրափակիչ, որտեղ պարտություն են կրում վեցերորդ համար Մարիա Ջո Ֆերնանդես և Պատրիսիա Տարաբինի զույգից։

1997 թվականին «Ռոլլան Գարոս»-ում Կուրնիկովան երրորդ շրջանում պարտվում է աշխարհի № 1 ռակետ Մարտինա Հինգիսին։ նույն մրցաշարի զուգախաղերում նա Լիխովցևայի հեի հասնում է մինչև երրորդ շրջան։ 1997 թվականին Աննան դուրս է գալիս Ուիմբլդոնի մրցաշարի կիսաեզրափակիչ և պարտություն է կրում մրցաշարի ապագա հաղթող (և զուգախաղերում խաղընկերուհի) Մարտինա Հինգիսից։ Նա դառնում է մրցաշարի պատմության մեջ երկրորդ թենիսիստուհին, ով նորամուտելով հասնում է կիսաեզրափակիչ, առաջինը եղել է Կրիս Էվերտը 1972 թվականին։ Կուրնիկովան համարվում է մրցաշարի պատմության ամենաերիտասարդ կիսաեզրափակիչի մասնակցուհին (15 տարեկան)։

1997 թվականի ԱՄՆ բաց առաջնության երկրորդ շրջանում նա պարտություն է կրում երկրորդ շրջանում, Իրինա Սպիրլեայից։ Լիխովցևայի հետ զուգախաղերում նա հասնում է երրորդ շրջան։ Կուրնիկովան խաղում է 1997 թվականի տարվա WTA վերջին մրցաշարում՝ «Porsche Tennis Grand Prix» մրցաշարին Ֆիլդերշտադտում, պարտություն կրելով Ամանդա Կյոտցերից, երկրորդ շրջանում։ Զուգախաղերի մրցաշարում Կուրնիկովա-Լիխովցևա զույգը առաջին շրջանում պարտվում է Լինդսեյ Դևենպորտ-Յանա Նովոտնա զույգին։ Տարվա վերջին Կուրնիկովան մտնում է Թոփ-50-յակ, զբաղեցնելով 19-րդ հորիզոնականը մենախաղերում և 41-րդ հորիզոնականը զուգախաղերում։

### 1998-2000 թվականներ։ Հաջողություն և փառք
1998 թվականին Աննան բեկում է կատարում արդյունքներում։ Հաղթանակներ է տանում Մարտինա Հինգիսի, Լինդսեյ Դևենպորտի և Շտեֆֆի Գրաֆի նկատմամբ և մտնում է մոլորակի լավագույն թենիսիստուհիների քսանյակի մեջ, զբաղեցնելով միջազգային դասակարգման աղյուսակի 16-րդ հորիզոնականը։

1998 թվականին, Ավստրալիայի բաց առաջնությունում, Կուրնիկովան երրորդ շրջանում զիջում է № 1 թենիսիստուհի Մարտինա Հինգիսին։ Նա զուգախաղերում համագործակցում է Լարիսա Նեյլանդի հետ և երկրորդ շրջանում զիջում են ապագա հաղթող Հինգիս-միրյանա Լյուչիչ զույգին։ Չնայած նրան, որ Ֆրանսիայի բաց առաջնության երկրորդ շրջանում նա պարտություն է կրում Անկա Հուբերից, Կուրնիկովան հասնում է WTA մրցաշարերի երկրորդ եզրափակիչին զուգախաղերում։ Կուրնիկովա-Նեյլանդ զույգը եզրափակիչում զիջում է Սաբինա Ապելմանս-Միրիամ Օրեմանս զույգին։ Կուրնիկովան և Նեյլանդը հասնում են իրենց երկրորդ անընդմեջ եզրափակիչին Լինցի բաց առաջնությունում, պարտվելով Ալեքսանդրա Ֆուսաի-Նատալի Թոզիաթ զույգին։ Մայամիի մրցաշարում Կուրնիկովան հասնում է WTA Tour մրցաշարերի իր առաջին եզրափակիչին մենախաղերում, պարտություն կրելով Վենուս Ուիլյամսից։
225px|մինի|ձախից
Կուրնիկովան հասնում է երկու հաջորդական քառորդ եզրափակիչների Ամելիա Այլենդի և Իտալիայի բաց առաջնություններում, պարտվելով համապատասխանաբար Լինդսեյ Դևենպորտին և Մարտինա Հինգիսին։ Գերմանիայի բաց առաջնությունում նա հասնում է կիսաեզրափակիչի և մենախաղերում, և զուգախաղում, Լարիսա Նեյլանդի հետ զույգով։ 1998 թվականի Ռոլանդ Գարոսում Կուրնիկովան հասնում է այդ մրցաշարում իր լավագույն արդյունքին, չորրորդ շրջանում նա պարտվում է Յանա Նովոտնային։ Զուգախաղերում նա Նեյլանդի հետ հասնում է Մեծ սաղավարտի մրցաշարերի իր առաջին եզրափակիչին, պարտություն կրելով Լինդսեյ Դևենպորտ-Նատաշա Զվերևա զույգից։ Իսթբորնի մրցաշարի կիսաեզրափակիչ խաղում, Շտեֆֆի Գրաֆի հետ, Կուրնիկովան վնասվածք է ստանում՝ վնասում է մատը, որը վերջնական արդյունքում նրան ստիպում է հրաժարվել Ուիմբլդոնի մրցաշարին մասնակցելուց։ Այնուամենայնիվ, նա հաղթանակ է տանում այդ խաղում, սակայն Արանտա Սանչես Վիկարիոյի հետ կիսաեզրափակիչ խաղում հրաժարվում է շարունակել մրցախաղը։ Կուրնիկովան վերադառնում է Դյու Մորի մրցաշարում և հասնում է մինչև երրորդ շրջան, որտեղ պարտություն է կրում Կոնչիտա Մարտինեսից։ 1998 թվականի ԱՄՆ բաց առաջնությունում Կուրնիկովան չորրորդ շրջանում պարտվում է Արանտա Սանչես Վիկարիոյին։ 1998 թվականի վերջին նա մասնակցում է «WTA Tour Championships» մրցաշարին, որտեղ առաջին իսկ շրջանում պարտվում է Մոնիկա Սելեշին։ Այնուամենայնիվ, Սելեշի հետ միասին, նա հաղթանակ է տանում իր առաջին մրցաշարում, Տոկիոյում, հաղթելով Մարիա Ջո Ֆերնանդես-Արանտա Սանչես Վիկարիո զույգին։ Մրցաշրջանի վերջում նա զուգախաղերում զբաղեցնում է 10-րդ հորիզոնականը։

1999 թվականի մրցաշրջանի սկզբում, Ավստրալիայի բաց առաջնությունում, Կուրիկովան մենախաղում դուրս է գալիս չորրորդ շրջան, որտեղ պարտվում է Մերի Պիրսին։ Այնուամանայնիվ, Կուրնիկովան տոնում է իր առաջին հաղթանակը Մեծ սաղավարտի մրցաշարում։ Զուգախաղում նա Հինգիսի հետ միասին եզրափակիչում հաղթանակ են տանում Դևենպորտ-Զվերևա զույգի նկատմամբ, եզրափակիչներում նրանցից կրած երկու պարտությունից հետո։ «Family Circle Cup» մրցաշարում Կուրնիկովան հասնում է WTA Tour մրցաշարերի իր երկրորդ եզրափակիչին, սակայն պարտություն է կրում Հինգիսից։ Այնուհետո նա հաղթանակներ է տանում Ջենիֆեր Կապրիատիի, Լինդսեյ Դևենպորտի և Պատի Շնիդերի նկատմամբ, «Bausch & Lomb Championships» մրցաշարի կիսաեզրափակիչի ճանապարհին, որտեղ պարտություն է կրում Ռուկսանդրա Դրագոմիրից։ «Ռոլանդ Գարոս»-ում Կուրնիկովան չորրորդ շրջանում պարտվում է մրցաշարի ապագա հաղթող Շտեֆֆի Գրաֆին։ Իսթբորնի մրցաշարում, Անգլիա, Կուրնիկովան կիսաեզրափակիչում զիջում է Նատալի Թոզիաթին։ Ուիմբլդոնի մրցաշարի չորրորդ շրջանում նա պարտություն է կրում Վենուս Ուիլյամսից։ Մրցաշարի խառը զույգերի խաղերում, նա, Յոնաս Բյորկմանի հետ, հասնում են եզրափակիչ, սակայն զիջում են Պաես-Լիզա Ռեյմոնդ զույգին։ Կուրնիկովան կրկին դասակարգվում է տարվա վերջի «WTA Tour Championships» մրցաշարին, սակայն առաջին շրջանում պարտվում է Մերի Պիրսին և մրցաշրջանն ավարտում է միջազգային դասակարգման 12-րդ հորիզոնականում։
[275px|մինի|աջից|Աննա Կուրնիկովան և Մարտինա Հինգիսը [Սիդնեյի մրցաշարի կիսաեզրափակիչում]]
Մինչ Կուրնիկովան հաջողությունների էր հասնում մենախաղերում, նա առավել հաջողություններ ուներ զուգախաղերում։ Ավստրալիայի բաց առաջնությունում իրենց հաղթանակից հետո, նա և Հինգիսը հաղթում են Ինդիանա Ուելսի, Հռոմի, Իսթբորնի և «WTA Tour Championshiops» մրցաշարերում և դուրս են գալիս «Ռոլանդ Գարոս»ի եզրափակիչ, որտեղ պարտություն են կրում Սերենա Ուիլյամս-Վենուս Ուիլյամս զույգից։ Ելենա Լիխովցևայի հետ զույգով նա դուրս է գալիս նաև Սթենֆորդի մրցաշարի եզրափակիչ։ 1999 թվականի նոյեմբերի 22-ին նա հասնում է համաշխարհային դասակարգման զուգախաղերի 1-ին հորիզոնականին և մրցաշրջանն ավարտում է այդ վարկանիշով։ Աննա Կուրնիկովան և Մարտինա Հինգիսը ներկայացվում են WTA մրցանակի, որպես տարվա լավագույն զույգ։

2000 թվականի մրցաշրջանը Կուրնիկովան սկսում է «Gold Coast» մրցաշարում հաղթանակով, Ջուլի Հալարդի հետ զույգով։ Այնուհետև նա հասնում է Սիդնեյի մրցաշարի եզրափակիչին մենախաղում, զիջելով Դևենպորտին։ 2000 թվականի Ավստրալիայի բաց առաջնությունում նա հասնում է չորրորդ շրջան մենախաղում և կիսաեզրափակիչ զուգախաղում։ Այդ մրցաշրջանում Կուրնիկովան հասնում է ութ կիսաեզրափակիչի (Սիդնեյ, Սքոթսդեյլ, Սթենֆորդ, Սան Դիեգո, Լյուքսեմբուրգ, Լայպցիգ և «2000 WTA Tour Championships»), յոթ քառորդ եզրափակիչի (Gold Coast, Տոկիո, Ամելիա Այլենդ, Համբուրգ, Իսթբորն, Ցյուրիխ և Ֆիլադելֆիա) և մեկ եզրափակիչ։ 2000 թվականի նոյեմբերի 20-ին նա առաջին անգամ մտնում է Թոփ-10-յակ, հասնելով № 8-ին։ Նա նաև № 4-ն է զուգախաղերում։ Կուրնիկովան կրկին առավել հաջողակ էր զուգախաղերում։ Նա դուրս է գալիս 2000 թվականի ԱՄՆ բաց առաջնության խառը զույգերի եզրավակիչ, Մաքս Միրնու հետ միասին, սակայն պարտություն են կրում Ջարեդ Պալմեր-Արանտա Սանչես Վիկարիո զույգից։ Նա արժանանում է վեց տիտղոսների զուգախաղերում՝ Gold Coast (Ջուլի Հալարդի հետ), Համբուրգ (Նատաշա Զվերևայի հետ), Filderstadt, Ցյուրիխ, Ֆիլադելֆիա և «2000 WTA Tour Championships» (Մարտինա Հինգիսի հետ)։

### 2001-2003 թվականներ։ Վնասվածքներ և վերջին տարիներ
2001 թվականի մրցաշրջանում գերակշռում էին վնասվածքները, որոնք նրան ստիպում են հրաժարվել ընդհանուր առմամբ տասներկու մրցաշարերից, այդ թվում «Ռոլանդ Գարոս»-ից և Ուիմբլդոնից։ Ապրիլին նա վիրահատության է ենթարկվում։ Ավստրալիայի բաց առաջնությունում նա հասնում է Մեծ սաղավարտի մրցաշարերի իր երկրորդ քառորդ եզրավակիչին։ Ձախ ոտքի շարունակվող խնդիրների պատճառով նա հրաժարվում է մի քանի մրցաշարերից։ Բարբարա շեթի հետ նա հաղթում է Բիդնեյի մրցաշարում։ Այնուհետև նա պարտություն է կրում Տոկիոյի մրցաշարում, Իրոդա Տուլյագանովաի հետ և Սան Դիեգոյում՝ Մարտինա Հինգիսի հետ։ Կուրնիկովան և Հինգիսը հաղթանակ են տանում «Կրեմլի գավաթ»-ում։ Մրցաշրջանի վերջում նա զբաղեցնում էր 74-րդ հորիզոնականը մենախաղերում և 26-րդ հորիզոնականը զուգախաղերում։
[225px|մինի|ձախից|Աննա Կուրնիկովան [Սիդնեյի մրցաշարում, 2002 թվական]]
2002 թվականը ավելի հաջող էր Կուրնիկովայի համար։ Նա հասնում է մինչև կիսաեզրափակիչ Օկլենդի, Տոկիոյի Ակապուլկոյի և Սան Դիեգոյի մրցաշարերում և եզրափակիչ Չինաստանի բաց առաջնությունում, պարտվելով Աննա Սմաշնովային։ Դա Կուրնիկովայի վերջին եզրափակիչն էր մենախաղերում։ Մարտինա Հինգիսի հետ նրանք պարտություն են կրում Սիդնեյի մրցաշարում, սակայն միասին հաղթում են Կուրնիկովայի երկրորդ Մեծ սաղավարտի մրցանակը Ավստրալիայի բաց առաջնությունում։ Նրանք միասին պարտություն են կրում ԱՄՆ բաց առաջնության քառորդ եզրափակիչում։ Չանդա Ռուբինի հետ Կուրնիկովան խաղում է Ուիմբլդոնի մրցաշարի կիսաեզրափակիչում, սակայն նրանք զիջում են Սերենա և Վենուս Ուիլյամսներին։ Ջանեթ Լիի հետ համագործակցությամբ, նա հաղթում է Շանհայի մրցաշարում։ 2002 թվականի մրցաշրջանի ավարտին նա զբաղեցնում է դասակարգման աղյուսակի 35-րդ հորիզոնականը և 11-րդ հորիզոնականը զուգախաղերում։

2003 թվականին Կուրիկովան, վերջին երկու տարիների ընթացքում, իր առաջին հաղթանակն է տանում Մեծ սաղավարտի մրցաշարում, Ավստրալիայի բաց առաջնությունում։ Առաջին շրջանում նա հաղթում է Հենրիետա Նագյովային, իսկ այնուհետև զիջում է Ժյուստին Էնեն Արդենին երկրորդ շրջանում։ Տոկիոյի մրցաշարը նա բաց է թողնում մկանային վնասվածքի պատճառով, որը ստացել էր Ավստրալիայի բաց առաջնության ժամանակ։ 2003 թվականի ապրիլի 9-ին Կուրնիկովան խաղում է WTA մրցաշարերի իր կարիերայի վերջին խաղը՝ «թոշակի» գնալով Հարավային Կարոլինայի Չարլստոնի «Family Circle Cup» մրցաշարի առաջին շրջանում, ձաք ոտքի վնասվածքի պատճառով։ Համաշխարահային դասակարգման աղյուսակում նա զբաղեցնում էր 67-րդ հորիզոնականը։ Սի Ալյենդի ITF մրցաշարում նա հասնում է մինչև կիսաեզրափակիչ, որտեղ վնասվածքի պատճառով չի շարունակում խաղը Մարիա Շարապովայի հետ մրցախաղում։ Նա պարտություն է կրում Շարլոտսվիլի ITF մրցաշարի առաջին շրջանում։ Մրցաշրջանի մնացած մասը նա բաց է թողնում մեջքի վնասվածքի պատճառով։ 2003 թվականի մրցաշրջանի և իր կարիերայի ավարտին նա զբաղեցնում էր համաշխարհային դասակարգման աղյուսակի 305-րդ հորիզոնականը մենախաղերում և 176-րդ հորիզոնականը զուգախաղերում։

Կուրնիկովայի Մեծ սաղավարտի մրցաշարերի երկու հաղթանակները կայացել են զուգախաղերում, 1999 և 2002 թվականներին, Ավստրալիայի բաց առաջնությունում, Մարտինա Հինգիսի հետ զույգով։ Պրոֆեսիոնալ թենիսում Կուրնիկովան հաջողակ խաղընկերուհի էր զուգախաղում, հաղթելով 16 մրցաշարերում, լինելով ԱՄՆ բաց առաջնության և Ուիմբլդոնի մրցաշարերի եզրափակիչի մասնակից խառը զույգերում և Կանանց թենիսի ասոցիացիայի զուգախաղերի № 1-ը համաշխարհային դասակարգման աղյուսակում։ Զուգախաղերում նրա պրոֆեսիոնալ կարիերայի խաղերը ունեն 200-71 հարաբերակցություն։

Նրա մենախաղային խաղերի հարաբերակցությունը կազմում է 209-129։ Նրա վերջին խաղային տարիները մթագնվում են վնասվածքների շարքով, մանավանդ մեջքի վնասվածքով, որը աստիճանաբար իջեցնում է նրա վարկանիշը։ Որպես անձնավորություն, Կուրնիկովան և նրա նկերները ամենափնտրվողներից մեկն էին համացանցում։

### 2004 - ներկա ժամանակ։ Ցուցահանդեսներ և World Team Tennis
[225px|մինի|աջից|Աննա Կուրնիկովան ամերիկյան ռազմաբազայում, [2009 թվական]]
Կուրնիկովան WTA Tour մրցաշարերում չի խաղացել 2003 թվականի, սակայն մինչ այժմ խաղում է ցուցադրական խաղեր բարեգործական նպատակներով։ 2004 թվականի վերջին նա մասնակցություն է ունենում երեք միջոցառումների, կազմակերպված Էլթոն Ջոնի կողմից և այլ հայտնի թենիսիստներ Սերենա Ուիլյամսի և Էնդի Ռոդիկի մասնակցությամբ։ 2005 թվականի հունվարին նա մասնակցում է զուգախաղերի բարեգործական մրցախաղին Ջոն Մաքինրոյի, Էնդի Ռոդիկի և Քրիս Էվերթի մասնակցությամբ, նվիրված Հնդկական օվկիանոսում ցունամիից տուժածներին օգնության։ 2005 թվականի նոյեմբերին նա միավորվում է Մարտինա Հինգիսի հետ, խաղալու Լայզա Ռեյմոնդի և Սամանթա Ստոսուրի դեմ WTT բարեգործական մրցաշարի եզրափակիչում։

2008 թվականի սեպտեմբերին Կուրնիկովան ներկա է գտնվում «2008 Nautica Malibu Triathlon» միջոցառմանը< որն անց էր կացվում Մալիբուի Zuma Beach-ում, Կալիֆորնիա։ Մրցարշավում հավաքված գումարը տրամադրվում է Լոս Անջելեսի մանկական հիվանդանոցին։ Նա հաղթում է կանանց մրցարշավում, «K-Swiss» թիմի կազմում։ 2008 թվականի սեպտեմբերի 27-ին Կուրնիկովան մասնակցություն է ուենում խառը զուչգերի ցուցադրական խաղում Շառլոտայում, Հյուսիսային Կարոլինա, Թիմ Վիլկինսոնի և Կարել Նովաչեկի հետ խաղընկերակցությամբ։ Կուրնիկովան և Վիլկինսոնը հաղթում են Ջիմի Արիասին և Չանդա Ռուբինին, իսկ այնուհետև Կուրնիկովան և Նովաչեկը պհարտության են մատնում Ռուբինին և Վիլկինսոնին։

2008 թվականի հոկտեմբերի 12-ին Աննա Կուրնիկովան մեկ ընկերական խաղ է անց կացնում ամենամյա բարեգործական միջոցառմանը, կազմակերպված Բիլի Ջին Քինգի և Էլթոն Ջոնի կողմից և հավախում են ավելի քան $ 400,000 Էլթոն Ջոնի «ՁԻԱՀ ֆոնդի» և «Atlanta AIDS Partnership» ֆոնդի համար։ Նա Էնդի Ռոդիկի հետ միասին (մարզիչ Դևիդ Չանգ) մրցակցում են Մարտինա Նավրատիլովա-Ջեսի Լիվայն (մարզիչ Բիլի Ջին Քինգ) զույգի հետ։ Կուրնիկովան և Ռոդիկը հաղթանակ են տանում։

Կուրնիկովան Ջոն Մաքինրոյի հետ միասին մրցակցում են Թրեյսի Օստինի և Ջիմ Կուրյեի հետ, «Legendary Night» միջոցառման շրջանակներում, որը կայանում է 2009 թվականի մայիսի 2-ին Վերոնայի «Turning Stone Event Center», Նյու Յորք։ Միջոցառման շրջանակներում կայանում է խառը զուգախաղ՝ Մաքինրոյը և Օսթինը ընդդեմ Կուրյեի և Կուրնիկովայի։

2008 թվականին Կուրնիկովան անվանվում է «K-Swiss»-ի ներկայացուցիչ։

2010 թվականի հունիսին Կուրնիկովան միավորվում է իր զուգախաղերի խաղընկերուհի Մարտինա Հինգիսի հետ, որպեսզի առաջին անգամ յոթ տարվա ընթացքում մասնակցություն ունենան Ուիմբլդոնի կանանց զուգախաղերի հրավիրվածների մրցաշարին։ 2010 թվականի հունիսի 29-ին նրանք հաղթանակ են տանում բրիտանական Սամանթա Սմիթ-Էնն Հոբս զույգի նկատմամբ։

## Մեծ Սաղավարտի մրցաշարերի եզրափակիչներ (5)
### Կանանց զուգախաղեր (3)

#### Հաղթանակներ (2)

#### Պարտություն (1)

### Խառը զուգախաղեր (2)
#### Պարտություններ (2)

## Մենախաղային մրցաշարերի եզրափակիչներ (6)
### Հաղթանակներ (2)

### Պարտություններ (4)

## Զուգախաղերի մրցաշարերի եզրափակիչներ (29)
### Հաղթանակներ (16)

### Պարտություններ (13)

## Խաղային ոճ
Որպես խաղացող, Կուրնիկովան առանձնանում է իր արագությամբ և ագրեսիվությամբ։

Կուրնիկովան խաղում է աջ ձեռքով, ձախ կողմից երկձեռքանի հարվածով։ Նա հիանալի խաղացող է համարվում ցանցի մոտ։

## Անձնական կյանք
Կուրնիկովան հարաբերություններ ուներ ռուս հոկեյիստ, ՀԱԼ-ի խաղացող Պավել Բուրեի հետ։ Նրանք հանդիպել են 1999 թվականին, երբ Կուրնիկովան դեռևս կապված չէր Բուրեի նախկին խաղընկեր Սերգեյ Ֆյոդորովի հետ։ Բուրեի և Կուրնիկովաի հարաբերությունները հայտնի են դառնում 2000 թվականին, երբ լրագրողները լուսանկարում են նրանց Ֆլորիդայի ռեստորաններից մեկում, որտեղ Բուրեն իբր թե առաջարկություն է անում Կուրնիկովային։ Քանի որ պատմությունը դառնում է Ռուսաստանի լրագրերի գլխագիրը, որտեղ նրանք հանրահայտ էին, Բուրեն և Կուրնիկովան հերքում են այդ լուրերը։ Կուրնիկովան 10 տարով փոքր էր Բուրեից, այդ ժամանակ նա 18 տարեկան էր։

Հաջորդ տարի Կուրնիկովան և Ֆյոդորովը ամուսնանում են Մոսկվայում։ Ֆյոդորովը հայտարարում է, որ նրանք Կուրնիկովայի հետ ամուսնացել են 2001 թվականին և բաժանվել 2003 թվականին։ Կուրնիկովայի ներկայացուցիչները հերքում են Ֆյոդորովի հետ ամուսնության լուրը։ Սակայն, Ֆյոդորովի գործակալ Պետ Բրիսոնը հաստատում է, որ, չնայած նա չգիտի, թե երբ են նրանք ամուսնացել, բայց նա գիտի, որ «Ֆյոդորովը ամուսնացած է եղել»։

2001 թվականի վերջին Կուրնիկովան սկսում է հանդիպել փոփ-աստղ Էնրիկե Իգլեսիասի հետ (նա հայտնվում է Իգլեսիասի «Escape» տեսահոլովակում)։ Կուրնիկովան հրաժարվում է հաստատել կամ հերքել իր անձնական հարաբերությունների կարգավիճակը։ 2008 թվականի հունիսին, ինչպես Իգլեսիասի խոսքերկ մեկնաբանում է «Daily Star» թերթը, Կուրնիկովան ամուսնացել է նախորդ տարի և հետագայում բաժանվել է։ Զույգը $ 20 միլիոն է ներդրել Մայամիի մոտ գտնվող մասնավոր կղզում տան շինարարության վրա։

Կուրնիկովան բնակվում է Մայամի Բիչում, Ֆլորիդա նահանգ։

## Աշխարհիկ կյանք
275px|մինի|ձախից
Աննային վաղ են նկատում համաշխարհային ԶԼՄ-ները, նա հայտնվում է փայլփլուն ամսագրերի շապիկներին։ Կուրնիկովան տեղ է գտնում «People» ամսագրի 1998, 2000, 2002, 2003 թվականների «50 ամենագեղեցիկ մարդկանց ցուցակ»-ում։ Աննան համաշխարհային ճանաչում է ձեռք բերում։ Նա դառնում է բազմաթիվ հանրահայտ ընկերությունների «դեմքը»՝ Adidas, Berlei, Yonex, Omega, Lycos համացանցային պորտալ և այլն։ Նրա գովազդային պայմանագրերը մի քանի անգամ գերազանցում են մրցաշարերի մրցանակային գումարները։ Աննան վարում է հրապարակային կյանք։ Ամբողջ աշխարհի լրատվական միջոցները ժամանակ առ ժամանակ հայտնում են աստղերի հետ նրա սիրավեպերի մասին՝ Պավել Բուրե, Սերգեյ Ֆյոդորով և Էնրիկե Իգլեսիաս։ 2000 թվականին նա 58-րդ հորիզոնականն էր գրավում «Forbes»-ի անվանիների ցուցակում։

2002 թվականին «FHM» ամսագրի ընթերցողները Աննային են տալիս «Աշխարհի 100 ամենասեքսուալ կանայք» ցուցակի առաջին հորիզոնականը։

Հետագա տարիներին, կապված թենիսային կարիերայի ավարտի հետ, Աննայի նկատմամբ հետաքրքրությունը պակասում է։ Այսպես, ըստ «AskMen.com» կայքի տվլայների, Կուրնիկովան 52-րդ տեղից (2005 թվական) տեղափոխվում է 99-րդ տեղը (2006 թվական) «Մոլորակի ամենացանկալի կանայք» ցուցակում։

## Հետաքրքիր փաստեր
* Աննան դառնում է Ռուսաստանի ամենահայտնի թենիսիստուհիներից մեկը, մենախաղերում չհաղթելով ոչ մի խոշոր մրցաշարում։
* Մեկնոցից և արքայից կազմված թղթախաղային համակցությունը պոկերում () երբեմն անվանում են «Աննա Կուրնիկովա», ոչ միտայն նրա համար, որ մարզուհու ինիցիալները համընկնում են խաղաքարտերի անգլերեն անվանումների առաջին տառերին (Ace և King), այլ նաև նրա համար, որ գեղեցիկ են նայվում, բայց ոչ միշտ են հաղթում.
* 2001 թվականին նկատվում է «AnnaKournikova» փոստային վիրուսի համաճարակ։ «Ընկերներ» սերիալի 9-րդ եթերաշրջանի 23-րդ սերիայում խոսվում է այդ վիրուսի մասին։
* Աննան ունի դաջվածք՝ էթնիկ ոճում նախշազարդ գոտկատեղին, ընդ որում, կորտում ելույթների ժամանակ նրան հաջողվում էր թաքցնել այն։
* Աննայի ազգական Եվգենի Կորոլյովը նույնպես թենիսիստ է։

## Ֆիլմագրություն
* 2000 թվական — Ես, նորից ես և Իրենը («Я, снова я и Ирэн») — մոթելի մենեջեր

## Ծանոթագրություններ

## Արտաքին հղումներ
* Պաշտոնական կայք
* Աննա Կուրնիկովայի էջը WTA կայքում
* Աննա Կուրնիկովայի էջը ITF կայքում 
* Աննա Կուրիկովայի էջը Ֆեդերացիայի գավաթի կայքում 
* Աննա Կուրնիկովա ամսագիր — Աննա Կուրնիկովայի բլոգը
* Աննա Կուրնիկովայի օլիմպիական վիճակագրությունը Sports-Reference.com կայքում 

Կատեգորիա:1981 ծնունդներ
Կատեգորիա:Հունիսի 7 ծնունդներ
Կատեգորիա:Մոդելներ այբբենական կարգով
Կատեգորիա:Ռուս թենիսիստներ
Կատեգորիա:Ռուս մոդելներ